বিশ্ব বদলাচ্ছে, রাশিয়া-ইউক্রেন যুদ্ধের তিনবছরে কিভে রাষ্ট্রনেতারা

ওয়েব ডেস্ক: বিশ্বে সম্পর্কের সমীকরণ বদলাচ্ছে। বুঝিয়ে দিল রাশিয়া-ইউক্রেন যুদ্ধের (Russia Ukraine War) তিনবছর পূর্তির ঘটনা? ইউক্রেনে হাজির ইউরোপের (Europe) রাষ্ট্রনেতারা। ইউক্রেনের প্রেসিডেন্ট ভ্লদিমির জেলেনস্কি (Volodymyr Zelesnkyy) এটাকে প্রতিরোধের তিন বছর বলে উল্লেখ করলেন। সোমবার কিভে হাজির হন ইউরোপ কমিশনের প্রেসিডেন্ট উর্সুলা ভনদের লেয়েন, কানাডার প্রধানমন্ত্রী জাস্টিন ট্রুডো। ছিলেন ফ্রেডরিক মের্জ। যিনি জার্মানির নতুন চ্যালেন্সর হতে চলেছেন। এই বিষয়ে এক্স হ্যান্ডলে লেয়েন লিখেছেন কিভে ছিল ইউরোপ। কারণ ইউক্রেন ইউরোপে। টিকে থাকার জন্য লড়াই, এটা ইউরোপেরও। যা পরিষ্কারভাবে আমেরিকার প্রেসিডেন্ট ডোনাল্ড ট্রাম্পকে বার্তাও দেওয়া হল বলে মনে করছে আন্তর্জাতিক মহল।

তিন বছর আগে। ২০২২ সালের ২৪ ফেব্রুয়ারি। বিশ্বের ঘুম ভেঙেছিল ইউক্রেনে ভ্লাদিমির পুতিনের রাশিয়ার মিসাইল হানার খবর দিয়ে। ন্যাটো জোটে ইউক্রেনে যোগ দেওয়ার বিরোধিতা করে রাশিয়া এই হামলা করে। তারপর ইউক্রেনকে সাহায্য করতে এগিয়ে এল আমেরিকা সহ পশ্চিমী বিশ্বগুলি। জো বাইডেনের আমেরিকা এই যুদ্ধে ইউক্রেনকে ১১৯ বিলিয়ন ডলারের বেশি অর্থ, সামরিক সাহায্য করেছে। ট্রাম্পের আমলে ইতিহাস নতুন করে লেখা হতে শুরু করেছে। ট্রাম্প সাহায্য বন্ধ করার কথাই শুধু বলেনি, যে অর্থ ইউক্রেনকে সাহায্য করা হয়েছে তা ফেরত চাইলেন। ইউক্রেনকে বাদ দিয়েই এই যুদ্ধ বন্ধে চির প্রতিদ্বন্দ্বী রাশিয়ার সঙ্গে আলোচনা শুরু করেছে আমেরিকা। এমনকী অলিখিতভাবে আমেরিকার মনোভাব অনুযায়ীই ইউরোপ আন্তর্জাতিক ক্ষেত্রে প্রতিক্রিয়া ব্যক্ত করেছে। দ্বিতীয় বিশ্বযুদ্ধের পরে রাশিয়া-ইউক্রেন যুদ্ধ সবচেয়ে রক্তক্ষয়ী যুদ্ধ ইউরোপের। এদিন ইউরোপিয়ান কাউন্সিল প্রেসিডেন্ট আন্তোনিও কোস্টা, উত্তর ইউরোপের কয়েকটি দেশের প্রধানমন্ত্রী, স্পেনের প্রধানমন্ত্রীও কিভে হাজির ছিলেন। ডোনাল্ড ট্রাম্প জমানায় আমেরিকার বিদেশনীতিতে পরিবর্তনের ক্ষেত্রে এই ঘটনা গুরুত্বপূর্ণ।

আরও পড়ুন: আমেরিকার অনুদান খরচ হয় ৭ প্রকল্পে, জানিয়ে দিল মোদি সরকার

শক্তিধর রাশিয়ার সঙ্গে ইউক্রেনের যুদ্ধে প্রমাদ গুণেছিল বিশ্ব। তিন বছর ফলাফল কী? কুরস্ক অঞ্চল ছাড়া ইউক্রেনের ফোর্স সেভাবে রাশিয়ার কোনও এলাকায় পদক্ষেপ করতে পারেনি। তবে রাশিয়ার দখলে এখন ইউক্রেনের এক পঞ্চমাংশ এলাকা। ডনেৎস্ক, জাপরিঝঝিয়া, খার্সনের ৭৫ শতাংশ এলাকা রাশিয়ার দখলে। লুহান্সক এলাকার ৯৯ শতাংশের বেশি রাশিয়ার দখলে। গত মাসেই রাশিয়া জানায়, কৌশলগতভাবে গুরুত্বপূর্ণ ভেলিকা নভোসিলকার শহর দখল করেছে তারা। একটি তথ্য অনুযায়ী ইউক্রেনের অর্থনীতি ভেঙে পড়েছে। জিনিসের দাম হুহু করে বেড়েছে। রাশিয়াতেও ৯.৫ শতাংশ মুদ্রাস্ফীতি বেড়েছে। লক্ষাধিক প্রাণহানি হয়েছে। রবিবারও রাশিয়া মিসাইল হামলা করেছে ইউক্রেনে।